РЕГЛАМЕНТ ЗА ИЗПЪЛНЕНИЕ (ЕС) 2019/1587 НА КОМИСИЯТА

от 24 септември 2019 година

относно забрана на въвеждането в Съюза на екземпляри от някои видове от дивата фауна и флора в съответствие с Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 338/97 на Съвета от 9 декември 1996 г. относно защитата на видовете от дивата флора и фауна чрез регулиране на търговията с тях (1), и по-специално член 4, параграф 6, букви а) и б) от него,

като има предвид, че:

(1) Целта на Регламент (ЕО) № 338/97 е защитата на видовете от дивата флора и фауна и гарантирането на тяхното опазване чрез регулиране на търговията с растителните и животинските видове, посочени в приложенията към него. Комисията може да прилага този регламент, като установява ограничения за въвеждането в Съюза на екземпляри от някои видове.

(2) Приложимият в момента списък на видовете, чието въвеждане в Съюза е забранено, е определен през октомври 2017 г. с Регламент за изпълнение (ЕС) 2017/1915 на Комисията (2).

(3) Предвид съответните препоръки, направени от Постоянния комитет на CITES в рамките на 69-ото и 70-ото му заседание (3), и въз основа на докладите, изготвени за Групата на ЕС за научен преглед (4), групата стигна до заключение, че природозащитният статус на някои допълнителни видове, изброени в приложение Б към Регламент (ЕО) № 338/97, би бил сериозно застрашен, ако не бъде забранено тяхното въвеждане в Съюза от някои страни на произход (5). Поради това следва да се забрани въвеждането в Съюза на екземпляри от следните видове: — Pericopsis elata от Кот д'Ивоар; — Prunus africana от Екваториална Гвинея.

(4) Освен това предвид отделянето на Южен Судан от Судан на 9 юли 2011 г. и неговото приемане като нова държава членка от Общото събрание на Обединените нации на 14 юли 2011 г., следва също така да се забрани въвеждането в Съюза на екземпляри от следния вид, за да се запазят разпоредбите, които вече са били в сила по отношение на държавата предшественик: — Torgos tracheliotus от Южен Судан.

(5) Предвид други препоръки, направени от Постоянния комитет на CITES в рамките на 69-ото и 70-ото му заседание, и въз основа на доклади, изготвени за Групата за научен преглед (6), групата стигна също така до заключението, че вече не следва да се изисква забрана на въвеждането в Съюза на екземпляри от следните видове: — Hippopotamus amphibius, Stangeriaceae spp. и Zamiaceae spp. от Мозамбик; — Balearica regulorum и Agapornis fischeri от Танзания; — Poicephalus fuscicollis от Мали; — Phelsuma breviceps и Phelsuma standingi от Мадагаскар; — Naja atra, Naja kaouthia, Naja siamensis, Cuora galbinifrons, Heosemys annandalii и Heosemys grandis от Лаос; — Stigmochelys pardalis от Демократична република Конго; — Hippocampus kuda от Виетнам; — Pandinus roeseli (7) от Бенин, Гана и Того; — Acanthastrea hemprichii, Favites halicora и Platygyra sinensis от Тонга.

(6) Освен това Групата за научен преглед заключи, че въз основа на най-актуалните налични данни относно номенклатурата наименованието на вида Ovis vignei bochariensis следва да бъде променено на Ovis aries cycloceros. Тази промяна в номенклатурата не засяга обхвата на вече приложимото суспендиране.

(7) И накрая Групата за научен преглед заключи, че въз основа на най-актуалните налични данни забраната на въвеждането в Съюза на екземпляри от семейство Cycadaceae от Мозамбик следва да бъде изменена, така че да се отнася единствено до екземпляри от вида Cycas thouarsii от това семейство.

(8) Като се вземат предвид заключенията на Групата за научен преглед и — за комбинациите „вид—държава“, посочени в параграф 3 по-горе — след консултации със съответните държави по произход в рамките на Постоянния комитет за CITES, списъкът на видовете, чието въвеждане в Съюза е забранено, следва да бъде актуализиран, а Регламент за изпълнение (ЕС) 2017/1915 следва да бъде заменен от съображения за яснота.

(9) Мерките, предвидени в настоящия регламент, са в съответствие със становището на Комитета по търговия с дивата фауна и флора, създаден по силата на член 18 от регламента,

ПРИЕ НАСТОЯЩИЯ РЕГЛАМЕНТ:

Член 1 Забранява се въвеждането в Съюза на екземпляри от видовете от дивата фауна и флора, включени в приложението към настоящия регламент, от посочените в същото приложение държави на произход.

Член 2 Регламент за изпълнение (ЕС) 2017/1915 се отменя. Позоваванията на отменения регламент за изпълнение се считат за позовавания на настоящия регламент.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 24 септември 2019 година. За Комисията Председател Jean-Claude JUNCKER

(1) ОВ L 61, 3.3.1997 г., стр. 1.

(2) Регламент за изпълнение (ЕС) 2017/1915 на Комисията от 19 октомври 2017 г. относно забрана на въвеждането в Съюза на екземпляри от някои видове от дивата фауна и флора (ОВ L 271, 20.10.2017 г., стр. 7).

(3) Прилагане на Резолюция 12.8 от Конференцията на страните (Rev. CoP17) „Review of Significant Trade in specimens of Appendix-II species – Recommendations of the Standing Committee“ („Преглед на търговията в значителни обеми с екземпляри от видове, включени в приложение II“, Женева, 6 май 2019 г.), на разположение на адрес: https://cites.org/sites/default/files/notif/E-Notif-2019-027.pdf.

(4) Технически доклад № 79/4/2/1 от май 2017 г.: „Amendments to SRG opinions: Including an overview of opinions for wildsourced Annex A species and opinions for former countries/territories“; Технически доклад № 80/4/2/2 от август 2017 г.: „Review of CITES-listed Ovis subspecies in Uzbekistan: evaluating the EU import suspension for Ovis vignei bochariensis“; Технически доклад № 82/4/2/2 от януари 2018 г.: „Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade“; Технически доклад № 85/4/2/3 от ноември 2018 г.: „Comparison of EU decisions and decisions formed at the 70th meeting of the CITES Standing Committee“.

(5) Протоколите на Групата за научен преглед са на разположение на адрес: https://circabc.europa.eu/w/browse/b46ce9b8-0fe6-4aab-b420-0c31527ad866.

(6) Технически доклад № 82/4/2/2 от януари 2018 г.: „Comparison of EU decisions and decisions formed at the 69th meeting of the CITES Standing Committee, in the context of the Review of Significant Trade“; Технически доклад № 85/4/2/3 от ноември 2018 г.: „Comparison of EU decisions and decisions formed at the 70th meeting of the CITES Standing Committee“.

(7) Суспендирането първоначално се прилагаше за Pandinus imperator, от който през 2017 г. видът Pandinus roeseli бе отделен вследствие на таксономични промени, приети на 17-ото заседание на Конференцията на страните по CITES.